વડોદરામાં શ્રી અરવિંદ શ્રી માન્દ્રાલાને મળ્યા. તેઓ પશ્ર્ચિમ ભારતમાં સ્થપાયેલ એક ક્રાંતિકારી ગુપ્ત સંસ્થાના સદસ્ય હતા. તેના મુખ્ય નિર્દેશક ઉદયપુર રાજ્યના એક ઠાકુર હતા. આ સઘળા ક્રાંતિકારીઓ ભારતમાતાની મુક્તિ માટે સંપૂર્ણપણે પ્રતિજ્ઞાબદ્ધ હતા. શ્રી અરવિંદે મધ્યભારતના લશ્કરમાંના ભારતીય અધિકારીઓ અને જવાનોનો સંપર્ક કરી, તેઓને ક્રાંતિકારી આંદોલનને સહયોગ આપવા માટે પ્રેર્યા હતાં. શ્રી અરવિંદના ભાઈ બારીન પણ ક્રાંતિકારી પ્રવૃત્તિઓમાં સક્રિય હતા. તેમને વડોદરા લાવવામાં આવ્યા. એ સહુએ સાથે મળી ક્રાંતિકારી પ્રવૃત્તિઓને વેગ આપ્યો. આમ પૂર્વ ભારત અને પશ્ર્ચિમ ભારતના ક્રાંતિકારી જૂથો વચ્ચે સંપર્ક-સૂત્રરૂપ ગુપ્ત કડીરૂપે, શ્રી અરવિંદે મહત્ત્વપૂર્ણ ભૂમિકા નિભાવી છે.